‘Ma, jou plek is nou leeg’Pat Peterson en Bibi (Foto aan Maroela Media verskaf) Cecil Peterson (82) is steeds in ŉ kritieke toestand in die hospitaal nadat hy en sy vrou, Pat, op 13 September op hul plaas tussen Modimolle (Nylstroom) en Bela-Bela (Warmbad) aangeval is. Pat is tydens die voorval doodgeskiet. Volgens Lt.kol. Moasthe Ngoepe, woordvoerder van die polisie, het die aanvallers klapmusse en handskoene gedra toe hulle op die plaas TNT buite Bela-Bela toegeslaan het. Die vier aanvallers het omstreeks 09:00 die huishulp, wat buite die huis besig was, met ŉ vuurwapen gedreig en na die huis gedwing. Hulle het glo geld geëis. Cecil is na in sy kaak geskiet. Pat se twee dogters, Sonja Matthee en Tania du Plessis, het gesê hul ma se lewe was vol liefde en omgee vir ander. “Van vroeg af in haar lewe was sy blootgestel aan baie uitdagings toe sy ook haar eie vader op ŉ baie vroeë ouderdom aan die dood moes afstaan. Sy was ŉ toonbeeld van ŉ vrou wat met min geld, harde werk en sonder enige formele naskoolse opleiding ŉ sukses van die lewe gemaak het. Sukses was nooit gemeet aan rykdom en ŉ glans lewe nie en alhoewel sy dit heeltemal vir ander gegun het, het dit haar nie juis beïndruk nie. Sy was meer gesteld om tyd af te staan, om te gee en vriendelik te wees met almal om haar. “Dit het gemaak dat sy soos enige goeie ma en ouma die spilpunt van ons lewens geword het – die gom wat ons familie bymekaar gehou het. Dit is vir ons familie en vriende baie jammer dat iemand wat altyd met deernis na ander se behoeftes omgesien het se lewe hier op aarde op so sinnelose manier beëindig is. Ons wil se: ‘Ma, jou plek is nou leeg, ‘n hap uit ons siele, maar in ons harte sal jou liefde altyd voortleef.’” Die roudiens vind Vrydag, 22 September 2017 om 11:00 vanuit die Hervormde kerk Waterberg in Nylstroom plaas. Die egpaar het nie alleen op die plaas gewoon nie. Hulle het werkers gehad wat hulle permanent opgepas het. Inligting dat die aanvallers met kontant gevlug het, was foutief. Die aanvallers het kort ná die skietery van die toneel gevlug. Volgens Ngoepe is niemand nog in verband met die voorval in hegtenis geneem nie. Die ondersoek duur voort.